b'\n_START_ARTICLE_\nCatalanovo \xc5\xa1tevilo\n_START_SECTION_\nZgodovina\n_START_PARAGRAPH_\nCatalanovo zaporedje je prvi\xc4\x8d opisal Leonhard Euler, ki se je zanimal za \xc5\xa1tevilo razli\xc4\x8dnih na\xc4\x8dinov delitve mnogokotnika v trikotnike. Belgijski matematik Eug\xc3\xa8ne Charles Catalan (1814\xe2\x80\x941894) je pri raziskovanju uganke hanojskih stolpov odkril povezavo za izraze z oklepaji in se zaporedje imenuje po njem. Ve\xc5\xa1\xc4\x8d postopek pre\xc5\xa1tevanja za Dyckove besede je na\xc5\xa1el D. Andr\xc3\xa9 leta 1887._NEWLINE_Leta 1988 so v kitajski publikaciji Neimenggu Daxue Xuebao objavili, da je zaporedje Catalanovih \xc5\xa1tevil na Kitajskem uporabljal matematik Antu Ming od leta 1730. Tedaj je za\xc4\x8del pisati svojo knjigo Ge Yuan Mi Lu Jie Fa, ki jo je dokon\xc4\x8dal njegov \xc5\xa1tudent Chen Jixin leta 1774, vendar je bila objavljena \xc5\xa1estdeset let kasneje. Larcombe je prikazal nekaj podrobnosti o delu Antuja Minga, vklju\xc4\x8dno z vzpodbudo Pierra Jartouxa, ki je to neskon\xc4\x8dno vrsto pokazal na Kitajskem v za\xc4\x8detku 18. stoletja. Ming je rabil Catalanova \xc5\xa1tevila pri razvoju vrst za sin(2\xce\xb1) in sin(4\xce\xb1) s \xc4\x8dleni sin(\xce\xb1).'